KOMMISSIONENS BESLUTNING af 1. december 1995 om opstilling af miljøkriterierne for tildeling af Fællesskabets miljømærke til elektriske pærer med én fatning (Tekst af betydning for EØS) (95/533/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

I artikel 5, stk. 1, første afsnit, i forordning (EØF) nr. 880/92 fastsættes det, at betingelserne for tildeling af miljømærket fastlægges for hver produktgruppe for sig;

i artikel 10, stk. 2, i forordning (EØF) nr. 880/92 fastsættes det, at produktets indvirkning på miljøet vurderes ud fra de specifikke kriterier for produktgrupperne;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Ved produktgruppen »elektriske pærer med én fatning« forstås:

»Alle elektriske pærer til generelle belysningsformål og med en enkelt bajonet-, gevind- eller stiftfatning. Pærerne skal kunne tilsluttes til det offentlige elnet og skal være udbudt til salg til offentligheden.«

Artikel 2

Den i artikel 1 definerede produktgruppes indvirkning på miljøet og dens brugsegnethed vurderes på grundlag af de specifikke miljø- og brugsegnethedskriterier i bilaget.

Artikel 3

Produktgruppedefinitionen og kriterierne for produktgruppen gælder i en periode på tre år regnet fra den dato, fra hvilken denne beslutning får virkning.

Artikel 4

For administrative formål tildeles produktgruppen kodenummeret »008«.

Artikel 5

Denne beslutning er rettet til medlemsstaterne.

Udfærdiget i Bruxelles, den 1. december 1995.

På Kommissionens vegne

Ritt BJERREGAARD

Medlem af Kommissionen

(1) EFT nr. L 99 af 11. 4. 1992, s. 1.

BILAG

A. MILJØKRITERIER

For at en elektrisk pære kan tildeles et miljømærke, skal alle nedenfor anførte kriterier være opfyldt.

Kriterium nr. 1: Energiforbrug

Kriteriet baseres på energiforbruget i watt.

Lysudsendelsen fra en pære skal være mindst:

>TABELPOSITION>

Kriterium nr. 2: Kviksølv

Lamper må højst indeholde 10 mg kviksølv pr. lampe og højst 1,4 mg kviksølv pr. megalumen ° time.

Kviksølvindholdet prøves efter den metode, der er beskrevet i tillægget til denne beslutning.

Kriterium nr. 3: Emballage (1)Laminat og kompositplast må ikke anvendes. Al kartonemballage skal indeholde mindst 65 vægtprocent recirkuleret materiale.

B. KRITERIER FOR BRUGSEGNETHED

Kriterium nr. 4: Produktinformation

i) Drift ved lave temperaturer

Pærer, som ikke opererer fuldt ud ved lave temperaturer, skal mærkes for at angive, at de ikke er egnet til udendørs brug ved temperaturer under 0 °C.

ii) Dæmpningskontakter

Pærer, som ikke fungerer i forbindelse med dæmpningskontakter, skal mærkes således.

iii) Størrelse og form

Der skal anvendes et piktogram til at vise den relative størrelse og form af en kompakt fluorescerende pære sammenlignet med en almindelig glødelampe.

iv) Bortskaffelse

Forbrugerinformation (i form af et piktogram eller på anden måde) på emballagen skal gøre opmærksom på den mest hensigtsmæssige bortskaffelsesmåde.

Kriterium nr. 5: Levetid

Den forventede levetid skal være ≥ 8 000 timer.

IEC 64, IEC 357, IEC 901, IEC 969 tests skal være egnede for den pågældende type elektriske pærer. For pærer omfattet af IEC 969 gælder, at hvis levetidstesten ikke er afsluttet, accepteres den af fabrikanten på emballagen anførte driftslevetid under afventning af resultatet af testen. Resultatet af IEC 969-levetidstesten skal meddeles det ansvarlige organ, så snart det foreligger, og under alle omstændigheder senest 18 måneder efter indsendelsen af ansøgningen om mærket.

Tillæg

METODE TIL PRØVNING AF KVIKSØLVINDHOLD

Det buede rør skilles først fra den omgivende plast og tilhørende elektronik. Til-ledningerne klippes af så tæt ved glasset som muligt. Det buede rør anbringes i en solid plastflaske af passende størrelse og med skruelåg, hvori hældes en porcelænskugle med en diameter på 1 tomme samt 25 ml ren koncentreret salpetersyre (70 %). Flasken lukkes og rystes i nogle få minutter for at omdanne det buede rør til fine partikler, idet skruelåget løsnes med mellemrum for at eliminere enhver mulighed for overtryk. Man lader flaskens indhold reagere i 30 minutter, hvorunder indholdet rystes med mellemrum.

Derefter filtreres flaskens indhold gennem et syrefast filtrerpapir og opsamles i en 100 ml målekolbe. Derefter tilsættes kaliumdichromat, så koncentrationen bliver på 1 000 ppm med hensyn til chrom. Derefter fyldes op til mærket med rent vand.

Der fremstilles en række standarder inden for et koncentrationsområde på op til 200 ppm kviksølv. Opløsningerne analyseres med flammeatomabsorption ved en bølgelængde på 253,7 nm med baggrundskorrektion. På grundlag af de opnåede resultater og kendskab til opløsningens rumfang kan det oprindelige kviksølvindhold i lampen beregnes.

Tilpasninger af enkeltheder i prøvningsmetoden kan aftales med det ansvarlige organ, hvis de er nødvendige af tekniske grunde.

(1) Dette kriterium er midlertidigt under afventning af opstillingen af generelle retningslinjer for medtagelse af emballageaspekter i miljømærkekriterier.